Valitor hefur breytt skipuriti félagsins og einfaldað það þannig að fækkað er í stjórnendateymi félagsins úr tíu í fjóra . Þetta staðfestir Viðar Þorkelsson , forstjóri Valitor , en Kjarninn beindi til hans fyrirspurn varðandi fækkun í stjórnendateymi félagsins . Viðar segir fjóra aðila hafa látið af störfum hjá félaginu á síðustu vikum . Í nýrri framkvæmdastjórn Valitor sitja Robert Gray , Christine Bailey , Birkir Jóhannsson og Viðar Þorkelsson . Auglýsing „ Þessar breytingar eru framkvæmdar samhliða áframhaldandi söluferli félagsins . Sem fyrr er lögð áhersla á að veita viðskiptavinum Valitor á Íslandi úrvalsþjónustu sem og viðskiptavinum á alþjóðlegum markaði , “ segir Viðar . Valitor Holding , sem er dótturfélag Arion banka , er nú metið þá 11,7 milljarða króna í bókum bankans . Það er 4,1 milljarði króna lægri verðmiði en var á fyrirtækinu um síðustu áramót . Þetta kom fram í uppgjöri Arion banka fyrir þriðja ársfjórðung ársins 2019 sem var birt í lok október . Tekjur Valitor hafa dregist saman um 1.240 milljónir króna á fyrstu níu mánuðum ársins 2019 þegar miðað er við sama tímabil í fyrra , og voru tæplega 3,6 milljarðar króna . Það er samdráttur í tekjum um rúman fjórðung á einu ári . Munar þar mestu um að þjónustutekjur drógust saman um 1,2 milljarða króna . Á sama tíma hefur rekstrarkostnaður aukist úr 5,9 milljörðum króna í tæplega 7,8 milljarða króna , eða um 31 prósent . Tap Valitor á þessu ári kemur í framhaldi af 1,9 milljarða króna tapi í fyrra . Samanlagt tap fyrirtækisins frá byrjun árs 2018 nemur því sex milljörðum króna . Árið 2017 skilaði Valitor 940 milljón króna hagnaði . Benedikt Gíslason , bankastjóri Arion banka , sagði í tilkynningu til Kauphallar Íslands , þegar uppgjör þriðja ársfjórðungs var birt , þar sem fjallað er um umtalsverðar niðurfærslur á virði eigna sem eru til sölu , að í tilfelli Valitor sé ástæðan vegna fjárfestingar í alþjóðlegri starfsemi og „ gjaldfærsla kostnaðar vegna skipulagsbreytinga . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .